Өфө ҡалаһының «Иҙел» кафеһында (Өфө ҡалаһы, Цюрупа урамы, 17-се йорт) викиосрашыу үтте. Сарала Рөстәм Нурыев, Ләйсән, ZUFAr, Лилиә Ҡәйепова, З. ӘЙЛЕ, Лилиә, Минһылыу Абдуллина ҡатнашты. Осрашыуға шулай уҡ Рәсәй Федерацияһы Дәүләт Думаһы депутаты Рәмзил Ишһарин һәм уның ярҙамсыһы Руслан Кәримов килде. Яңы уҡыу йылы һәм «Башҡортостан 100» марафонының өсөнсө этабы башланыу айҡанлы, башҡортса Викидәреслек проектының ҡабаттан тергеҙелеүе тураһында йәнле аралышыу булды. 14-15 октябрҙә Мәскәүҙә үтәсәк Вики-конференцияға барыу мәсьәләһе ҡаралды һәм Башҡорт Википедияһы вәкилдәре исемлеге раҫланды. Рәмзил Рафаил улы Башҡортостан делегецияһының конференцияла ҡатнашыуын ойоштороуҙа ярҙам итәсәген белдерҙе. Ул шулай уҡ Дәүләт Думаһы тарафынан ирекмәнлек тураһында федераль закон проекты тураһында һөйләне һәм әҙерләнгән ҡанун буйынса фекер алышырға саҡырҙы.